Beboerne fra en beboelsesejendom i Frederikshavn ventes mandag at få besked om, hvornår de kan vende hjem. De blev søndag middag evakueret, da en del af bygningen på Provst Dreslers Vej pludselig styrtede sammen. Beboerne blev bragt til Hotel Jutlandia i Frederikshavn, hvor de må tilbringe natten til mandag. - Man tager stilling i morgen formiddag, siger Bruno Brix, vagtchef ved Nordjyllands Politi, til spørgsmålet om, hvor længe genhusningen skal stå på. De evakuerede er fra den sammenstyrtede opgang og fra tre omkringliggende opgange, nummer 21, 23 og 27. Ejendommen er på fire etager. Ved ulykken, der skete ved 11-tiden, kom to personer til skade. Den ene, en mand på 48 år, fik svære kvæstelser, men politiet har søndag eftermiddag ikke yderligere detaljer om skaderne. Begge er uden for livsfare. Boligforeningen Vesterport står for drift og udlejning af boligerne i området, og foreningen har søndag sørget for, at en krisepsykolog sendes ud for at tale med de genhusede. Ejendommen har i nogen tid været under renovering, og hovedentreprenøren er NCC. Selskabet beklager søndag sammenstyrtningen, lyder det fra kommunikations- og marketingschef, Ghita Borring. - Det er en meget alvorlig ulykke, som berører os meget dybt, siger hun. Desuden vil selskabet undersøge, hvordan en ulykke, der ikke måtte kunne ske, alligevel fandt sted. Også myndighederne er i gang med en undersøgelse. Den udføres af Arbejdstilsynet og politiet.

Referat:
Hotel Jutlandia i Frederikshavn er midlertidig bolig for adskillige beboere efter ulykken med sammenstyrtning.